text: Eydna skal eitast at vera ein bjørt og einføld kensla. Kortini er tað torført at seta orð á júst, hvat eydna í roynd og veru er. Av somu orsøk verður hon av og á handfarin við einari ávísari “overbærenhed”/líkasælu – kenslan er einføld, íðan, hvat er so eftir at tosa um? Heilt nógv av sonnum! Tað er við eydnu, vit siga “ja” til lívið. Eydna upplivist bæði sum ein vissa um eitthvørt vælgerandi, sum eitt ljóst tónalag í sinninum og sum nakrar surrandi kenslur í kroppinum. Tað kann vera eitt ávíst ”sug” í búkinum eftir at hava fingið sítt dreymastarv. Ein sveimandi ella lívgandi varhugi í kroppinum. Møguleikarnir eru nógvir og upplivingin aldeilis individuel frá menniskja til menniskja. Hetta sæst aftur í kanningum, vit hava gjørt.
text: #000001
text: Tær seinastu vikurnar hava vit kannað breiða evnið “eydna” og í tí sambandi verið til ein hugleiðandi sjónleik á Tjóðpalli Føroya við heitinum “Kynstrið at vera eydnusamur”. Harumframt gjørdu vit eina detuktiva kanning á Glasi, har vit spurdu næmingar og lærarar, hvat eydna er eftir teirra tykki. Kanningahættirnir vóru fleiri í tali, tí vit mettu tað vera áhugavert at vita, um svarini varieraðu alt eftir, hvønn spyrjarahátt mann nýtti. Nøkur vórðu spurd á kamera, meðan tey flestu svaraðu einum spurnarblaði.
text: #000002
text: Vit høvdu eina ímynd av, at svarini fóru at vera øðrvísi alt eftir kyni, og um mann bleiv spurdur andlit til andlit ella online, har mann er 100% dulnevndur. Fordómarnir tóku útgangsstøði í, at bleiv mann filmaður á video, var tað meira sannlíkt, at svarini ikki fóru at vera serliga djúp og útdýpandi, t.v.s. heldur grunnskygd og ítøkilig. Stóð mann til at svara á pappír, mettu vit, at úrslitini fóru at vera djypri enn tey, sum blivu upptikin á video. Tað síðsta, ið var kanningin á netinum, hildu vit fór at vísa flest heimspekilig svar, ið tóku støði í tilveruni. Hesir fordómar fóru í høvuðsheitum kortini at vísa seg ikki at liva upp til úrslitini av kanningini.
text: #000003
text: Á videoupptøkunum, har 15 fólk blivu spurd, vóru øll svarini í ein ávísan mun eksistentiel. Nøkur svaraðu stutt og greitt, so sum “Lívið”, ímeðan ein genta svaraði, at eydnan er eitt “abstrakt hugtak” og leggur afturat, at tað er øgiliga ymiskt, hvat fólk leggja í, hvat tað ultimativa er, ið ger tey glað. Í kanningini, har fólk svaraðu á pappíri, vóru tey flestu av svarununum tvørturímóti meira materialistisk og ítøkilig.
text: #000004
text: Eitt, sum er áhugavert, er ymisleikin í svarunum í mun til kyn. Genturnar svaraðu nevniliga í størri mun meira djúpt, tvs. um tilveruna, at eydnan er eitt abstrakt hugtak o.s.fr., ímeðan dreingirnir generelt svaraðu meira materialistiskt; pengar, lotto, matur. Men tað er eisini hugtakandi at síggja, hvussu ymisk svarini gerast, tá man hyggur at lærarum. Ein mannfólkalærari svaraði til dømis, at eydnan er “at fiska uttan at fanga fisk”, ið er eitt munandi meira abstrakt svar enn hjá dreingjanæmingunum. Her sipar hann ivaleyst til sjálvu løtuna, at bara vera. Sambært hesum kann tað við vissu staðfestast, at dulnevndu svarini variera nógv ímillum ekistentiel og materialistisk svar. Eitt materalistisk svar, ið endurtók seg ofta í hesi kanning, var orðið “pengar”. Fleiri vilja vera við, at pengar er tað, ið fer at gera tey eydnusom, og svaraðu heili 6 persónar hetta í pappírskanningini. Tó vísa kanningar nakað heilt annað.
text: #000005
text: Sambært greinini “Hvad er forbindelsen mellem rigdom og lykke”, ið stendur skrivað í Forskningsnyt, samsvara pengar lítið við eydnu. Tó skal tað gerast vart við, at kanningar hava víst á, at sera fátæk fólk eru minni eydnusom enn meginparturin. Men bara mann hevur hampiliga góð kor so sum atgongd til mat og bústað, sær tað ikki út til eftir øllum at døma, at ríkidømi er samsvarandi við eydnu. Eitt dømi um hetta kemur til sjóndar í Ted Talk’inum “Why Are We Happy”[1] hjá Dan Gilbert, professara á Harvard, har hann vísir á, at ein persónur, ið hevur vunnið í lotto, røkkur methøga gleði, men bert í eitt ávíst tíðarskeið. Tí aftaná eitt ár, eftir at dreymurin er vorðin til veruleika, er hendan lottogleði aftur á júst sama støði, sum persónurin var á áðrenn. Ein onnur kanning vísir, at ein persónur, sum er vorðin lamin frá lívinum og niður í samband við eitt óhapp, upp á sama máta eftir eitt ár verður á júst tí sama eydnustøðinum, sum viðkomandi var áðrenn óhappið hendi. Hetta merkir, at persónurin, ið vann í lotto og tann lamni persónurin eftir eitt ár eru líka eydnusamir.
text: #000007
text: Hóast mong knýta pening og eydnu saman, vísir gransking, at peningur og eydna ikki hava so nógv við hvørt annað at gera.
  Eydnan er, sum ein genta sannaði í sínum svari, abstrakt, men til tíðir eisini ítøkilig, alt eftir hvat sjónarhorn mann brúkar, og hvat mann samanber við. Tað var kveikjandi at lesa svarini hja teimum spurdu. Bæði stórt og smátt kann skapa eydnukensluna. Í sitatinum vit her i greinini hava fest í eina boks, sigur næmingur, at eydnan kann vera alt frá einum ókeypis pakka av nuggets í Burger King til at hava frí úr skúla. Spurningarnir og svarini komu, áðrenn korona setti dagsskránna. Tískil hava vit tosað um, um hetta við at hava frí úr skúla eisini hevði givið eina kenslu av eydnu, nú vit øll hava verið við hús so leingi. Tí lítið er at ivast í, at flestu okkara upplivdu veruliga eydnu, nú vit øll sluppu aftur í skúla og at síggja hvønn annan andlit til andlit.
text: #000008
text: Hvat viðvíkur muninum millum svarini hjá gentunum og dreingjunum, so er tað áhugavert, at tað var ein sjónligur munur hvat gentur og dreingir mettu eydnuna vera, og tí kann mann seta spurning við, um talan er um ein lívfrøðiligan faktor, ið ávirkar hvat ger okkum eydnusom. Kanska er eydnan bert eitt mál, ið mann strembar eftir alt lívið, og sum broytist við aldrinum sum eitt úrslit av lívsroyndum, tí eyðsæð er, at eydnan er umráðandi fyri lívsdygd okkara.
text: #000009